  Виталий Пронин  Балезино 1 иськемысен 21,1 иськемозь Тодмо тренер, Балезино ёрослэн дано адямиез Анатолий Корепанов вордскем ёросаз пыдын бызьылонъя ӵошатскон радъялля.Вожвылъяськон 22-тӥзэ ортчиз. Тужгес покчи пиналъёс 1 но 2 иськемез бызизы, нош профессионалъёс ӝыны марафонэз - 22,1 иськемез. Ортчем аръёсын ӵошатыса, ӵошатсконэ туэ тужгес трос калык - 526 мурт - пыриськиз. Удмуртиысь сяна, Пермь но Киров улосъёсысь, Татарстан Республикаысь спортсменъёс вуылӥзы. Воргоронъёс пӧлын вормисе потӥзы Кизнер ёросысь Алексей Полтанов, Пермь улосысь Борис Дозморов но Сарапулысь Василий Глухов. Нылкышноос 10 иськеме бызьылӥзы. Вормисе потӥзы Надежда Боброва (Сарапул), Анастасия Урсегова (Глазов) но Анастасия Вшивцева (Киров). Школаосын дышетскисьёс пӧлын висъяськизы Пибаньшурысь нылпиос.Дэбес Бусые - планшетэн «Мир» хозяйство тулыс бусы ужъёслы выль сямен дасяське.Кылем сӥзьыл хозяйство понна секытэн сётскиз. Зоръёс люкетэмен, 400 гектар вылысь ю тысь октытэк-калтытэк кылиз. Асьсэлэн кидыссы тырмыт ӧй вал бере, элитной кидыс басьтӥзы. Туэлы малпанъёссы бадӟымесь: гыроно-кизёно бусыоссэс паськытатоно, музъемзэс удалтытӥсь сылалъёсын узырмытоно. Хозяйствоын нырысетӥ арзэ валтӥсь агрономлэсь ужзэ быдэсъя егит пияш Иван Воронцов. Бусы ужъёс кутскемлэсь азьло рос-прос дасяло гырон-кизён техникаез. Со уж калленгес мынэ ке но, механизаторъёслэн ушъяськыны мугзы вань: выль техника басьтыны быгатӥзы. Со сяна, колхоз мастерское 8 видеокамера пуктэмын. Егит агроном механизаторъёсызлэсь ужамзэс ГЛОНАСС система пыр эскере. Соин ик планшетэныз пичи но уг люкиськылы.Кез Эстӥськон тырмыт Ёросын хозяйствоослэсь тулыс бусы ужъёслы дась луэмзэс эскеро.Та толэзе техосмотръёс ортчо. Туннэ нуналлы тулысэз пумитаны котькинлэсь ӟеч дасяськемын «Степанеки», «Большевик» но «Маяк» хозяйствоос. Огъя ёросын бусые потыны 81 процентэз техника дась: кизён агрегатъёс 87 процентэз, культиваторъёс - 84 процентэз, муэз небӟытон арбериос - 74 процентэз. Со сяна, ёросысь вань хозяйствоос тулыс ужъёслы тырмыт эстӥськон (топливо) дасязы.Юкаменск Ортчемзэ тодэ вайизы Ёрос центрын улӥсь ветеранъёс Вормон нунал азьын огазе люкаськылӥзы.Туннэ нуналлы ёросын Быдӟым оже пыриськем 5 мурт улэ, эшшо 239 мурт ож мышкын тыршемын. Жаляса верано, туэ гинэ оже пыриськемъёс пӧлысь 4-ез улонысь кошкизы. Вормон Нуналэз витьытэк ик, Юкаменскын улӥсь ветеранъёсты люкано кариськизы. Кызьы ивортӥз ёрос администрациен кивалтӥсьлэн воштӥсез Альфира Болтачева, Быдӟым оже пыриськемъёс пӧлысь одӥгез гинэ пыд вылаз возиське вал, со но ужрад ортчон нуналэ черланы усем. Соин ик пумиськонэ люкаськизы ож мышкын тыршем нылкышноос гинэ. Чай юон сяменызы ортчем аръёссэс тодазы вайизы.Можга Сюэтӥ пинал Кылем арня пумын загсын пусйизы сюэтӥ вордскем пиналэз.Сардан станциын улӥсь Натальялэн семьяяз Эмилия кема витем кыкетӥ пиналзы луэ. Туэ ар понна сюэтӥ вордскем пиналлэн анаезлы загсын ужасьёс свидетельство сётӥзы, Удмурт Республикалэн Тӧроезлэсь но Можга ёрос йырлэсь Аркадий Вершининлэсь ӟечкылан открыткаос, Можга ёрос сярысь книга. Анай-атайёслы чидан, пиналзэс умой будэтыны сӥзизы, аръёс ортчыса, та нылпи ёросэз но шаермес данъяны мед быгатоз.Сюмси Кужымзэс эскеризы, чук шуккизы Армие кошкыны дасяськись пиос быгатонлыкъёссэс эскеризы.Кылем арня пумын ёросысь егитъёслэн «Светлана» центразы Призывниклэсь нуналзэ ортчытӥзы. Туэ тулыс Удмурт Республикая военкоматлэн Сьӧлта но Сюмси ёросъёсызъя ёзэныз кивалтӥсь Владимир Дубовцев ивортэмъя, армие мыныны кулэ 25 пияш. Со пӧлысь 17-ез та ужрадэ лыктыны быгатӥз. Пиос сяна, вуизы анай-атайёссы. Егитъёслы вольыт сюрес сӥзиз пӧсь интыосын ожмаськем Мужество орденэн пусъем Николай Борисович Сморкалов. Пиос автоматэз сэрттӥзы-бичазы, дартсэн шудӥзы, суй кужымзэс эскеризы, 24 килограммъем гира ӝутказы. Пыӵам сямъя чук шуккизы. Ар ортчыса, ваньзылы сое басьтыны мед кылдоз.Алнаш Гожъяськонлы дасясько  1-тӥ июльысен 15-тӥ августозь Россиысь гурт хозяйствоосын лыдъян-чотан ортчоз.Уполномоченной Александр Иванов верамъя, ёросамы гожъяно луоз 7 сюрс 343 нимаз хозяйствоосыз, 84 ужбергатӥсьёсыз но 28 эштосъёсыз. 20 переписчикъёс юрттозы. Та уже кутскон понна 150-лэсь ятыр куриськонъёс вуэмын. Гожъясьёсты нимысьтыз комиссия быръёз, нырысь ик чаклалозы планшетэн ужаны быгатэмзэс. Лыдъясьёс юалляськозы  сад-бакча возисьёслэсь, фермеръёслэсь, ужбергатӥсьёслэсь, нош гурт предприятиос асьсэос лыдпусъёссэс гожъяны кулэ. Куд-огезлэн юанэз кылдоз, малы таӵе вазь дасяськон кутскемын шуыса. Но перепись кутскытозь, вань гурт предприятиослэсь, сад-бакча возисьёслэсь списокъёссэс выльдоно. Кытын но отын, оло, предприятие кемалась ворсаськемын ни.Камбарка Йӧ интые - паром Та арняысен Кам шур вамен паром потаны кутскиз.Камбарка ёросысь Тарасово но Камбарка город вадесын паром ужа. Кам шурысь йӧ шунаса быремын ни. Кызьы ивортӥз переправаен кивалтӥсь Марат Мансуров, туннэ нуналлы 2 паром уя. Шурлэн мукет палаз выжон пичи машинаослы 250 манет усе. Тулыс тудву ӧжытак басылаз ке, Сарапул ёросысь Соколовка но Камбарка ёросысь Ершовка гуртъёс котырысь но паром ужаны кутскоз.Дасяз Вадентина Емельянова Теги: ёросъёс  